**Područje rada:** Graditeljstvo, geodezija i građevinski materijali

**Zanimanje:** Rukovatelj samohodnim građevinskim strojem

**Godina trajanja:** 3 godine

**Što rade rukovatelji samohodnim građevinskim strojevima?**

Rukovatelji samohodnim građevinskim strojevima osposobljeni su za rukovanje, održavanje, čišćenje, podešavanje i podmazivanje različitih strojeva, koji se koriste u građevinarstvu. U svom poslu oni koriste različite alate za održavanje stroja te ulja i masti za podmazivanje. Najčešći poslovi u graditeljstvu su zemljani radovi temeljnog radnog sadržaja: iskapanje materijala u tlu, premještanje ili prevoženje iskopanog materijala na određenu lokaciju te nabijanje premještenog materijala do projektom predviđene zbijenosti tla.

**Što mogu raditi po završetku programa?**

Rukovatelji samohodnim građevinskim strojevima mogu se zaposliti u različitim građevinskim poduzećima i tvornicama, u industrijskim pogonima građevnog materijala, u otvorenom rudokopu, komunalnom gospodarstvu i sl. Najčešće se zapošljavaju u privatnim poduzećima. Također mogu otvoriti i vlastiti uslužni obrt.

Program za obrazovanje rukovatelja samohodnim građevinskim strojevima traje tri godine, a po završetku programa budući rukovatelji biti će osposobljeni za rukovanje, održavanje, namještanje te podmazivanje sljedećih građevinskih strojeva: dozer, bager, rovokopač, utovarivač, greder, skreper, viljuškar i valjci.

**Što program obuhvaća?**

Uz teorijske općeobrazovne nastavne predmete kao što su hrvatski jezik, povijest, matematika i politika i gospodarstvo, učenici će obavljati praktičnu nastavu u školskom objektu „Akademija“ koja je udaljena 2 km od škole, a opremljena je poligonom za rukovatelje samohodnim građevinskim strojevima. Također će odrađivati stručnu praksu gdje će usavršiti svoje znanje i vještine.

**Koji su uvjeti za obavljanje posla?**

Zbog otežanih uvjeta rada, osobe koje obavljaju ovo zanimanje moraju biti zdrave, imati dobar vid i sluh te zdrave ruke i noge. Osobe koje pate od poremećaja vida i sluha, dišnih bolesti, bolesti kralježnice i ostalih oboljenja koja im onemogućuju višesatno sjedenje u stroju, ne mogu obavljati ovo zanimanje. Osim tjelesnog zdravlja, rukovatelji građevinskim strojevima moraju biti emocionalno stabilni, ne smiju imati strah od visine niti od zatvorenog prostora.

**Nastavni program**

U nastavku teksta slijedi popis nastavnih predmeta koje će učenik slušati i polagati kroz školovanje.

|  |  |  |  |  |
| --- | --- | --- | --- | --- |
| R. br. | NASTAVNI PREDMET | RAZRED | | |
| I | II | III |
| SATI TJEDNO | | |
| 1. | Hrvatski jezik | 3 | 3 | 3 |
| 2. | Strani jezik | 2 | 2 | 2 |
| 3. | Povijest | 2 |  |  |
| 4. | Etika / vjeronauk | 1 | 1 | 1 |
| 5. | Politika i gospodarstvo |  | 2 |  |
| 6. | Tjelesna i zdrav. kultura | 2 | 2 | 2 |
| 7. | Matematika | 2 | 2 | 2 |
| 8. | Računalstvo |  |  | 2 |
| 9. | Tehnička fizika | 2 |  |  |
| 10. | Poznavanje materijala | 2 |  |  |
| 11. | Tehničko crtanje s elementima strojeva | 4 |  |  |
| 12. | Motori i prijenosi | 4 |  |  |
| 13. | Uljna hidraulika i pneumatika |  | 2 |  |
| 14. | Elektroinstalacija strojeva |  |  | 2 |
| 15. | Izvođenje građevinskih radova strojevima |  | 2 | 2 |
| 16. | Tehnologija zanimanja | 2 | 2 | 2 |
| 17. | Praktična nastava | 8 | 16 | 16 |
| STRUČNA PRAKSA (ukupno godišnje) | | 182 | 182 | 35 |